Sak 15
Wãn to la kãsem-dãmbã sõngd tigingã nebã?
A Zeova Kaset rãmbã pa tar taoor-lʋɩtb sẽn tʋmd n deegd yaood ye. Wa b sẽn da maand to-to pipi kiris-nebã wakatẽ wã, rũndã-rũndã me, yaa yel-gɛtb sẽn tar minim la b yãkd tɩ b get Wẽnnaam nebã a sẽn boond t’a piisã yelle. (Tʋʋma 20:28) Yaa rap tẽeb sẽn tar pãnga. B lʋɩta taoor n get tigingã neb yelle. Pa “modgr yĩng ye, la yaa ne yamleoogo, . . . ka ligd yĩng ye, la yaa nonglem yĩnga.” (1 Pɩɛɛr 5:1-3) Bõe la kãsem-dãmbã maand tõnd sõngr yĩnga?
B geta tõnd yelle, d neer yĩnga. Kãsem-dãmbã wilgda tõnd sẽn segd tũudmã wɛɛngẽ, la b sõngd tõnd sẽn na yɩl tɩ d ket n tat Wẽnnaam yam. B sẽn mi tɩ yaa Wẽnnaam n yãk-b tɩ b get a nin-buiidã yellã, b pa baood n na n dɩ naam b zug ye. B pʋd n tʋmda tõnd neer la d sũ-noog yĩnga. (2 Korẽnt dãmba 1:24) Kãsem-dãmbã modgdame n na n bãng tigingã ned kam fãa sõma, n tõog n ges a yell neer wa pe-kɩɩm sõng sẽn get a pesg fãa yell to-to wã.—Yelbũna 27:23.
B sõngda tõnd tɩ d maand Wẽnnaam daabã. Semen fãa, kãsem-dãmbã lʋɩta taoor n get d tigissã yelle, tõnd tẽebã kengr yĩnga. (Tʋʋma 15:32) B leb n lʋɩta taoor koɛɛgã mooneg pʋgẽ, n naagd tõnd n moondẽ la b sõngd-d tɩ d paamd minim tʋʋmdã buk fãa pʋgẽ.
B kengda ned fãa pɛlga. Kãsem-dãmbã mi n sõsda ne ned kam fãa tigissã zĩigẽ wall b tɩ kaag-a a yirã, n sõng-a bɩ n keng a pɛlga. Woto yaa sẽn na yɩl tɩ zood ning ned fãa sẽn tar ne a Zeova wã pãng paase.—Zak 5:14, 15.
Kãsem-dãmbã tʋmda wʋsg tigingã pʋgẽ. La b fãa la bal yaa zak soben-dãmb me sẽn tʋmde, tɩ b tʋʋmã la b zakã rãmb yell gesg rɩkd b sẽkã. Saam-bi-kãensã sẽn tʋmd sõma wã toga ne waoogr la pẽgre.—1 Tesalonik rãmba 5:12, 13.
Kãsem-dãmbã tʋʋmd yaa bõe tigingã pʋgẽ?
Bõe la kãsem-dãmbã maand tɩ wilgdẽ tɩ tõnd ned kam fãa yell pak-b lame?
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn